Skýrar stefnur tryggja að þeir sem starfa innan íþróttahreyfingarinnar í Reykjavík stefni í sömu átt . Stefnur ÍBR endurspegla hugmyndafræði , framtíðarsýn , gildi og markmið bandalagsins . ÍBR vinnur náið með Reykjavíkurborg í fræðslu og forvarnarmálum til að byggja upp blómlegt og mikilvægt íþróttastarf fyrir borgarbúa . Hér fyrir neðan er að finna stefnur ÍBR í hinum ýmsu málaflokkum . Fræðslustefna ÍBR Íþróttabandalag Reykjavíkur leggur áherslu á öfluga upplýsingagjöf og fræðslu í öllu sínu starfi . ÍBR hvetur aðildarfélög til að vera með fræðslu til starfsmanna , iðkenda og sjálfboðaliða með fagmennsku að leiðarljósi . ÍBR hvetur aðildarfélög í að kynna starfsemi sína og þær íþróttagreinar sem eru í boði , bæði hóp og einstaklingsgreinar og skapi tækifæri og svigrúm til þessa að börn og unglingar finni íþrótt við þeirra hæfi og áhuga . ÍBR hvetur aðildarfélög sín í að fræða iðkendur , þjálfara og foreldra um holla lífshætti og samspil þjálfunar og hvíldar . ÍBR vill auka fræðslu um fordóma og siðamál hjá öllum sem koma að íþróttastarfi í Reykjavík . ÍBR heldur reglulega ráðstefnur og málþing um málefni sem eru efst á baugi í íþróttahreyfingunni hverju sinni . ÍBR sér um skyndihjálparnámskeið sem þjálfara íþróttafélaga geta sótt . ÍBR hvetur aðildarfélög sín til að sækja sér endurmenntun , til dæmis þjálfaramenntun ÍSÍ og sérsambanda . ÍBR hvetur aðildarfélög til þess að uppfæra íþróttanámskrár sem tryggi markvissa íþróttaþjálfun ásamt því að gera kröfur um fagleg vinnubrögð og menntun þeirra sem koma að starfinu . ÍBR hvetur öll aðildarfélög sín til að verða Fyrirmyndarfélög ÍSÍ . ÍBR hvetur aðilarfélög til samstarfs við skóla og frístundamiðstöðvar til að gefa börnum fjölbreytileika í frístunda - og íþróttastarfi . ÍBR leggur áherslu á að opna hug og fræða alla sem að íþróttastarfi koma í Reykjavík um margbreytileika samfélagsins og menningarnæmni ( e. intercultural competence ) . Verkefnasjóður ÍBR er sjóður til styrktar úbreiðslu og átaksverkefnum í íþróttastarfi í Reykjavík . Forvarnargildi íþrótta er mikið og leggur ÍBR áherslu á að efla allt íþróttastarf í Reykjavík fyrir alla aldurshópa . Fjölmargar íslenskar rannsóknir hafa sýnt að þátttaka barna - og unglinga í skipulögðu íþróttastarfi dregur úr líkum á að unglingar leiðist út í frávikshegðun . Þeir unglingar sem leggja reglulega stund á íþróttir eða aðra hreyfingu eru síður líklegir til að sýna neikvætt atferli en aðrir jafnaldrar þeirra . Íþróttaiðkun almennings er einn af lykilþáttum sem geta haft áhrif á lífsstíl fólks í átt að heilbrigðara lífernis . ÍBR vinnur markvisst að því að fjölga iðkendum í íþróttum meðal barna og unglinga og tryggja að börn og unglingar fái tækifæri til að stunda íþróttir í samræmi við eigin þarfir , getu og áhuga , hvort heldur er til ánægju , heilsubótar eða með afreksárangur í huga . ÍBR hvetur aðildarfélög til að kynna vel frístundakortið fyrir foreldrum / ábyrgðaraðilum . ÍBR vill bæta umgjörð og stuðning við afreksíþróttafólk í Reykjavík þar sem afreksíþróttafólk eru fyrirmyndir barna og unglinga og hvetja til þátttöku í íþróttum . ÍBR vinnur markvisst að því með aðildarfélögum að seinka og minnka brottfall úr íþróttum . ÍBR vinnur markvisst að því að auka þátttöku úr hópum fólks af erlendum uppruna þar sem íþróttir eru árangursríkt verkfæri til að aðlaga íbúa að samfélaginu . ÍBR leggur áherslu á að auka þátttöku almennings í almenningsíþróttum og hvetur aðildarfélög til að tryggja gott framboð af fjölbreyttri hreyfingu fyrir fullorðna og aldraða . ÍBR leggur áherslu á að heilbrigður lífstíll og reglubundin hreyfing einkenni líf borgarbúa á öllum æviskeiðum . ÍBR hvetur aðilarfélög sín til að banna neyslu á tóbaki og rafrettum í íþróttamannvirkjum . ÍBR hvetur aðildarfélög sín til að taka afstöðu gegn neyslu á áfengi , tóbaki , rafretta og fíkniefnum í tengslum við æfingar , mót og keppnir . ÍBR vinnur gegn lyfjamisnotkun . Forvarnarstefna ÍBR í ofbeldis - og eineltismálum Íþróttabandalag Reykjavíkur tekur skýra afstöðu gegn ofbeldi , mismunun og áreitni af öllu tagi svo sem einelti , kynferðislegri áreitni , kynferðislegu ofbeldi og kynbundinni áreitni . Öll slík framkoma gengur gegn grunngildum íþróttahreyfingarinnar . Mikilvægt er að öllum líði vel í leik og starfi og að sá grundvallarréttur að fá að vera óáreittur , sé virtur . Aðildarfélög ÍBR eiga að koma í veg fyrir einelti , kynferðislega áreitni , kynbundna áreitni , ofbeldi eða aðra ótilhýðlega hegðun með forvörnum . ÍBR líður ekki kynþáttamisrétti eða fordóma af hvaða tagi sem er og hvetur alla sem koma að íþróttastarfi í Reykjavík til að taka ekki undir með þeim sem láta í ljós fordóma og koma fram við aðra eins og við viljum að komið sé fram við okkur . Félagsmálastefna ÍBR ÍBR er umhugað að efla og styrkja samfélagið sem það starfar í . Íþróttafélögin í Reykjavík reka blómlegt og mikilvægt íþróttastarf í Reykjavíkurborg . Íþróttafélögin í Reykjavík eru vettvangur fyrir einstaklinga til þess að vera virkir í samfélaginu , þroskast , gefa krafta sína og láta hæfileika sína blómstra hvort sem markmiðið er almenn hreyfing , afþreying , skemmtun , keppni eða afrek . ÍBR vinnur að því að koma af stað ungmennaráði innan bandalagsins . ÍBR vinnur að því að efla ungmennaráð íþróttafélaga í Reykjavík . ÍBR og Reykjavíkurborg stefna að því að fjölga iðkendum og jafna aðstöðu borgarbúa til að stunda íþróttir og hvers kyns hreyfingu . Allir eiga að njóta mannréttinda án tillits til uppruna , þjóðernis , stéttar , tungumáls , litarháttar , trúarbragða , lífs - , stjórnmálaskoðanna , trúleysis , kyns , kynhneigðar , kynvitundar , kyntjáningar , kyneinkenna , aldurs , fötlunar , holdarfars , líkamsgerðar , heilsufars , atgervis eða annarrar stöðu . Allir eiga að hafa jafnan aðgang að íþróttamannvirkjum í Reykjavík . ÍBR leggur áherslu á að bæta móttöku iðkenda af erlendum uppruna og stuðla að menningarnæmni ( e. intercultural competence ) þjálfara , sjálfboðaliða , starfsmanna , iðkenda og forráðamanna þeirra í íþróttastarfi í Reykjavík . Samþykkt af stjórn íBR 4. desember 2019 . Íþróttabandalag Reykjavíkur tekur tillit til umhverfismála í allri starfsemi sinni . ÍBR styður hvers kyns viðleitni til að draga úr áhrifum gróðurhúsalofttegunda og leggur sitt af mörkum til að nýta orku og náttúruauðlindir á eins sjálfbæran hátt og kostur er . ÍBR er meðvitað um áhrif mannlífs á auðlindir og umhverfi og leitast við að hafa umhverfissjónarmið að leiðarljósi í allri sinni starfssemi . ÍBR hvetur einnig aðildarfélög sín til að taka mið af umhverfissjónarmiðum í sínu íþróttastarfi og samþætta umhverfishugsun inn í dagleg störf . ÍBR hefur hafið vinnu í að uppfylla Græn skref í starfsemi Reykjavíkurborgar . Verkefnið snýst um að efla vistvænan rekstur í starfsemi bandalagsins og minnka umhverfisáhrif í fjórum skrefum , sjá nánar upplýsingar á vefsíðunni graenskref.reykjavik.is . Helstu umhverfismarkmið skrifstofu ÍBR eru að : Auka fræðslu og umræðu um umhverfismál innan vinnustaðarins . Flokka allt rusl og vekja athygli á mikilvægi þess . Nýta rafrænar lausnir til að minnka notkun á pappír . Hvetja starfsfólk til þess að nota umhverfisvænar samgöngur . Hvetja starfsfólk til að taka raftæki úr sambandi áður en það fer heim . Vinna í Grænu skrefunum í starfsemi Reykjavíkurborgar . Beina athygli að félögum sem eru til fyrirmyndar í umhverfismálum . Meta árangur í umhverfismálum innan ÍBR , kynna það sem er vel gert og lagfæra það sem má betur fara . Viðburðir ÍBR Umhverfismarkmið viðburða á vegum ÍBR : Minnka prentun og leggja áherslu á rafræna upplýsingagjöf í aðdraganda viðburða . Minnka plastumbúðir á gögnum sem við afhendum . Gefa þátttakendum val um hvort þau vilji kaupa medalíur , boli , o.þ.h . Flokka pappa í viðburðum á vegum ÍBR . Hætta með einnota glös í þeim viðburðum þar sem það er hægt . Skoða þann möguleika að bjóða þátttakendum í viðburðum ÍBR að kolefnisjafna ferðalag sitt . Meta árangur í umhverfismálum á viðburðum ÍBR , skoða það sem vel er gert og lagfæra það sem má betur fara . Aðildarfélög ÍBR Íþróttabandalag Reykjavíkur hvetur aðildarfélög sín til að : Nota fjölnota áhöld eins og hægt er . Skipuleggja daga þar sem félagsmenn fara saman út og plokka rusl í kringum íþróttahús og nágrenni . Hvetja iðkendur og starfsfólk til að nota umhverfisvænar samgöngur . Að vekja athygli á mikilvægi þess að allir leggi sitt af mörkum til umhverfismála . Persónuverndarstefna ÍBR Íþróttabandalag Reykjavíkur leggur ríka áherslu á að vernda persónuupplýsingar sem unnið er með í starfseminni . Persónuverndarstefnu þessari er ætlað að skýra hvernig við öflum og notum persónuupplýsingar og hvaða réttindi einstaklingar eiga sem skráðir eru hjá ÍBR .